Mads Rørvig (V), 2011-01-25:
Altså, det her forslag kommer man i hvert fald ikke til at leve usundere af.
Det lægger en skat på det mættede fedt, og hvis man lægger en skat på noget, må forbruget af det blive relativt mindre.
Hvad folk så bruger eller ønsker at substituere det med i stedet for, kan vi jo ikke regulere med det her lovforslag.
Men indtaget af mættet fedt bliver mindre ved at sætte afgiften på det op, og det er jo det, man også kan læse sig til i lovforslaget.
Under den finansielle krise talte vi en del om bankernes polstring eller mangel på samme.
Dette lovforslag handler også om polstring, men af en anden kaliber.
L 111 handler om den polstring, der sidder på sidebenene, den, der desværre er blevet lidt for meget af.
De overflødige kilo er også en af årsagerne til, at vi danskere lever kortere og ringere end befolkningen i andre lande.
Hvis vi vil forbedre statistikken og vores sundhedstilstand, er vi nødt til at forbedre vores kostvaner.
I den sammenhæng er det mættet fedt, der er en af de store skurke, og her er det også »smørret, der gør'et«.
Smør er langtfra den eneste kilde til mættet fedt, og det her er ikke et forsøg på at hænge smør ud som noget særlig slemt.
Mættet fedt finder vi i andre produkter såsom mejeriprodukter, kød, margarine og forskellige former for spiseolier.
Et bedre helbred er godt for os alle sammen, det er godt for vores samfund, og derfor ønsker vi i Venstre også at bidrage til, at danskernes helbred bliver bedre.
Det er årsagen til, at forebyggelsesaspektet spiller en så central rolle i aftalen om skattereformen fra 2009 – en skattereform, hvor vi lemper skatten på det, vi gerne vil have mere af, nemlig arbejde, og samtidig justerer afgiften på det, vi helst undgå, såsom mættet fedt.
Med en afgift på mættet fedt bliver det relativt dyrere at vælge de produkter, der indeholder store mængder af det mættede fedt, og relativt billigere at vælge de magre og sundere fødevarer.
Dette lovforslag har været undervejs i et stykke tid, og i Venstre ser vi positivt på den nuværende form af lovforslaget – en form med udstrakt fleksibilitet, hvor der lægges en dæmper på papirarbejdet og tages hensyn til de små producenter.
Nu er der mulighed for at beregne afgiften pr. udskæring, så mens de store producenter kan regne i skinker og flæskesvær, kan de små regne i gennemsnit og slippe for at drukne i bureaukrati.
Forslaget indeholder desuden en justering af afgiften på bordvin med 73 øre pr. liter.
I Venstre går vi ind for en reform, der tilskynder danskerne til at yde en ekstra indsats og tilskynder dem til at leve sundere.
På vegne af Venstre kan jeg støtte dette konkrete bud på, hvordan en afgift på mættet fedt skal se ud.
Det ser imidlertid noget anderledes ud i det forslag, som Socialdemokraterne og SF fremsatte for halvandet år siden.
Vi siger 16 kr., de sagde 50 kr.
Vi siger kød og mejeriprodukter, og dengang sagde man kun mejeriprodukter, selv om det i dag strider mod EU's regler på området.
I august 2009 sagde fru Helle Thorning-Schmidt også, at »Fair Forandring« var S og SF's skattepolitik, det, man kunne forvente sig, hverken mere eller mindre.
Med L 111 får vælgerne et konkret bud på, hvordan vi i Venstre vil finansiere vores politik.
Afgiften på mættet fedt skal op; det bliver dyrere, hvis man ikke ændrer sit forbrug.
Det er måske ikke rart, men det er klar tale, og det er mere, end hvad vi kan sige om Socialdemokraterne og SF's skattepolitik.
Jeg håber, at vi i dag kan få svar på, hvordan man har justeret – eller måske justeret – S og SF's forslag til en afgift på mættet fedt, så man kan få sine planer til at hænge økonomisk sammen.